KIRJALLINEN KYSYMYS E-2732/01 esittäjä(t): Monica Frassoni (Verts/ALE) komissiolle. Porto Torresin, Sassarin ja Cagliarin välinen SS 131 -tie.



Virallinen lehti nro 229 E , 26/09/2002 s. 0001 - 0002



KIRJALLINEN KYSYMYS E-2732/01 esittäjä(t): Monica Frassoni (Verts/ALE) komissiolle (5. lokakuuta 2001) Aihe: Porto Torresin, Sassarin ja Cagliarin välinen SS 131 -tie Porto Torresin, Sassarin ja Cagliarin välinen SS 131 -tie, joka on pääasiallinen Pohjois- ja Etelä-Sardinian välinen väylä, on jo vuosien ajan ollut riittämätön, ja se soveltuu huonosti nykyisiin tarpeisiin. Lisäksi tie on vaarallinen, sillä kaistat ovat kapeita ja raskasta tavaraa kuljettavaa rekkaliikennettä on paljon. Kyseisellä väylällä(1) käynnissä olevat uudenaikaistamistoimenpiteet eivät kuitenkaan ole hyväksyttäviä. Töiden myötä aiotaan tuhota turhaan nykyinen ajorata (joka on noin 17 metriä leveä) ja rakentaa se kokonaan uudelleen vanhan tien paikalle uudella tasoituksella ja pienemmillä kavennuksilla varustettuna, ja ajoradasta aiotaan tehdä yli 34 metriä leveä (neljä kolmen ja puolen metrin levyistä kaistaa, kaksi kolmen metrin levyistä päällystettyä piennarta, kahden metrin levyinen keskikaista, paikallisia tarpeita varten kaksi huoltotietä, joissa kummassakin on kaksi kaistaa ja jotka ovat yhteensä noin 12 metriä leveät). Vaikka uudenaikaistamistoimenpiteistä onkin tähän mennessä aloitettu vasta hyvin pieni osa, niistä aiheutuu huomattavan suurta haittaa pääväylällä liikkuville ihmisille, sillä siellä on huonosti merkittyjä kiertoreittejä, jotka kulkevat yksikaistaisten tilapäisteiden kautta. Tällainen tilanne saattaa aiheuttaa vakavia, jopa kuolemaan johtavia onnettomuuksia. Voisiko komissio ilmoittaa, 1. onko kyseisille tieosuuksille tehty ympäristövaikutusten arviointi; 2. onko hankkeen suunnittelussa kiinnitetty lainkaan huomiota työmaavaiheen aiheuttamiin tuhoisiin seurauksiin, joiden vuoksi vilkas liikenne johdetaan kulkemaan ainoastaan yhtä tilapäistä kaistaa pitkin; 3. ovatko rakennusprojektia johtavat elimet tutkineet suunnitteluvaiheessa mahdollisuutta toteuttaa tien mukauttaminen moottoritiestandardeihin leventämällä nykyistä tietä ilman nykyisen ajoradan tuhoamista, jonka johdosta infrastruktuurin käyttömaksut nousisivat huomattavasti, ja onko tutkittu mahdollisuutta rakentaa kahdesta erillisestä ajoradasta koostuva moottoritie, jolloin vain toinen niistä rakennettaisiin kokonaan alusta ja toinen vedettäisiin nykyisen nelikaistaisen tien päälle; 4. onko kyseisille uudenaikaistamistoimenpiteille myönnetty yhteisön rahoitusta, ja jos on, niin katsooko komissio, että on välttämätöntä aloittaa tutkimukset ja selvittää, miksi nykyinen ajorata on päätetty tuhota; 5. voiko se varmistaa vielä suunnitteluvaiheessa olevia tieosuuksia ja erityisesti Oristanon ja Macomerin välistä osuutta sekä Olbian risteyksen alueen osuutta koskevassa asiassa, ovatko Italian hallitus ja teistä vastaava valtion virasto ANAS tutkineet, onko teknisesti mahdollista toteuttaa maantien ja rautatien yhdistävä ratkaisu, jolloin osa uudesta moottoritiestä korvattaisiin kokonaan uudella rautatiellä ja jolloin hanke voitaisiin toteuttaa käytännössä ilman, että siitä aiheutuisi sen enempää kuluja tai ympäristövaikutuksia kuin kokonaisen moottoritien rakentamisestakaan(2)? (1) Sardaran jaVillanovaforrun välinen tieosuus, 47:stä 58:an kilometriin, 50 miljardia liiraa, Mogoron tieosuus, 58:sta 65:en kilometriin, 58 miljardia liiraa, Urasin tieosuus, 65:stä 69,5:een kilometriin, ensimmäinen ja toinen osa, 39 + 35 miljardia liiraa, Urasin ja Macomerin välinen tieosuus, toinen osa, 75:stä 79:ään kilometriin, 34 miljardia liiraa. (2) Sadan kilometrin pituista Cagliarin ja Oristanon välistä osuutta lukuun ottamatta Sardinian rautateillä (rete FS) keskimääräinen sallittu nopeus on nykyisin alle 70 kilometriä tunnissa. Michel Barnier'n komission puolesta antamatäydentävä vastaus (26. huhtikuuta 2002) Parlamentin jäsenen mainitsemalle tielle on myönnetty yhteisrahoitusta ohjelmakauden 19941999 tavoitteen 1 mukaisen toimenpideohjelman Infrastrutture di trasporto stradale määrärahoista. Italian viranomaisilta ja erityisesti kyseisen Azienda Nazionale Autonoma Strade (ANAS) -hankkeen toteuttamisesta vastaavalta viranomaiselta saatujen tietojen mukaan rakennusvaiheen aikana on toteutettu ympäristövaikutusten arviointimenettely, jonka tulokset on otettu asianmukaisesti huomioon. Vähäisen liikenteen vuoksi viranomaiset eivät kuitenkaan pitäneet tarpeellisena laajentaa menettelyä koskemaan väliaikaisten liikennejärjestelyjen vaikutuksia. Vanhan tien joitakin osia on myös pystytty käyttämään hyväksi ja siten kaksinkertaistamaan useiden tieosuuksien kapasiteetti. Rautatietä ja maantietä hyödyntävää yhdistelmäratkaisua ei ole tarkasteltu, sillä tämä vaihtoehto ei sisältynyt hankkeen urakkasopimukseen. Joulukuun 19. päivänä 2001 pidetyssä liikennettä koskevan toimenpideohjelman seurantakomitean kokouksessa komissio pyysi hankkeen johtamisesta vastaavaa viranomaista varmistamaan, että ohjelmakaudella 20002006 yhteisrahoitettavaksi ehdotettavien uusien tietyöhankkeiden vaikutukset liikenteen turvallisuuteen ja sujuvuuteen tarkistetaan. Lisäksi komissio tähdensi, että hankkeiden valinnassa on kiinnitettävä aiempaa enemmän huomiota tie- ja rautatieliikenteen keskinäiseen täydentävyyteen.